Bjørnafjorden (kommune)

Bjørnafjorden er en kommune i Midthordland i Vestland fylke som ble etablert 1. januar 2020 ved sammenslåing av kommunene Os og Fusa. Navnet viser til at kommunen ligger ved Bjørnafjorden. Bjørnafjorden grenser til Bergen i nordvest, Samnanger i nord, Kvam i øst, Kvinnherad i sørøst og til Tysnes og Austevoll over Bjørnafjorden i sør. Per 25. mai 2020 hadde Bjørnafjorden en befolkning på 24 956 innbyggere.


== Historie ==
Bjørnafjorden kommune ble etablert den 1. januar 2020 gjennom sammenslåing av de to kommunene Os og Fusa.


== Kommunevåpenet ==
Bjørnafjordens kommunevåpen viser en gul oselver, som er en tradisjonell bruksbåt fra området, på gule bølger på blå bunn. Bølgene symboliserer rosemaling fra Os og jettegrytene i Koldal i Fusa.


== Geografi ==
Bjørnafjorden kommune ligger nord og vest for fjorden med samme navn. Nordover fra Bjørnafjorden går fjordarmen Fusafjorden, som deler seg i Samnangerfjorden, Ådlandsfjorden og Eikelandsfjorden lenger nord. I kommunens nordøstlige deler, i grensetraktene mot Kvam og Samnanger, ligger et større fjellområde. Her ligger blant annet kommunens høyeste fjell, Tveitakvitingen (1299,1 moh.)I den østlige delen av Bjørnafjorden (tidligere Fusa kommune) ligger det flere innsjøer, deriblant Skogseidvatnet, som er kommunens største. Rundt Osøyro vest i kommunen ligger det også flere innsjøer. Oselva renner sørover fra Bergen og gjennom flere av disse innsjøene før den munner ut i Fusafjorden ved Osøyro. Sør for Osøyro, mellom Lysefjorden og Fusafjorden er kysten oppskåret, og utenfor finnes en større skjærgård med flere øyer kjent som Søre Øyane. Den største øya er Strøno (6,6 km²).
Friluftsområdet Osmarka er mye brukt av lokalbefolkningen, blant annet til turgåing og bading.
Øst for Fusafjorden og Samnangerfjorden preges berggrunnen av fyllitt og glimmerskifer, mens områder lenger øst preges av bergarter som gneis og kvartsitt. Øst for Gjønavatnet og Skogseidsvatnet finnes det grønnstein. I grensetraktene mot Bergen og Samnanger, vest for Samnangerfjorden, finnes dypbergarten gabbro. På halvøya mellom Lysefjorden og Fusafjorden veksler berggrunnen mellom belter av fyllitt og glimmerskifer og vulkanske bergarter som grønnstein og gabbro.


== Samfunn ==
De fleste innbyggerne i Bjørnafjorden bor i de lavtliggende områdene langs kysten, blant annet rundt kommunesenteret Osøyro og langs E39 nordover i retning Bergen. Tettstedet Osøyro har 14 232 innbyggere pr. 1. januar 2022. Øyene Lepsøya, Sunnøya, Bruarøya, Brattholmen og Røtinga er tett befolket, og inngår i tettstedet Søre Øyane.
I tidligere Fusa kommune i kommunens østlige del er det meste av befolkningen konsentrert rundt Fusafjorden, mellom Hjartåker i sør og Holmefjord i nord. Det eneste tettstedet i denne delen av Bjørnafjorden er Eikelandsosen innerst i Eikelandsfjorden. Tettstedet har 540 per 1. januar 2022.


=== Samferdsel ===
Europavei 39 (E39) går gjennom Bjørnafjorden, og forbinder kommunen med Bergen i nord. Fra Halhjem sør for Osøyro går ferjesambandet Halhjem–Sandvikvåg på E39 over Bjørnafjorden til Sandvikvåg i Fitjar kommune. Ferjesambandet Våge–Halhjem knytter Bjørnafjorden med Tysnes kommune. Østover fra Osøyro går fylkesvei 552 til Eikelandsosen, med ferje over Fusafjorden. Fylkesvei 579 går nordøstover langs Samnangerfjorden til Samnanger kommune.
Fylkesvei 48 går gjennom den østlige delen av kommunen, fra Gjermundshamn i Kvinnherad via Eikelandsosen nordover gjennom Samnanger. Fylkesvei 549 går sørøstover fra fylkesvei 48 ved Kilen til Tysnesøya i Tysnes kommune.
Osøyro har hyppige bussforbindelser med Bergen sentrum. Hurtigbåtforbindelsen Hardangerfjordekspressen mellom Bergen, Flesland og Rosendal anløper Osøyro. Fram til 1935 hadde Os jernbaneforbindelse med Nesttun i Bergen.


=== Helse og utdanning ===
Vest for Osøyro ligger Kysthospitalet i Hagavik, et ortopedisk sykehus som tilhører Helse Bergen.
I Bjørnafjorden kommunen ligger de tre videregående skolene Os videregående skole, Os gymnas og Fusa videregående skole. Kommunen har 17 offentlige grunnskoler og tre privatskoler.


=== Kirkelig inndeling ===
Bjørnafjorden svarer til Os sokn i Fana prosti og Fusa sokn i Hardanger og Voss prosti. Fusa kirke, Holdhus kirke, Hålandsdal kirke, Nore Neset kirke, Os kirke, Strandvik kirke, Sundvor kirke og Sævareid kapell ligger i kommunen.


=== Politikk ===


==== Kommunestyrevalget 2019 ====


== Bildegalleri ==

		
		
		
		


== Referanser ==


== Eksterne lenker ==
Offisielt nettsted 
(en) Bjørnafjorden (municipality) – kategori av bilder, video eller lyd på Commons